Ɣocä 10
Ruac go̱kä kɛ kui̱ I-thɛ-rɛl
1
Ji̱ I-thɛ-rɛl ce̱tkɛ kɛ buɔ̱c
mi nyok, kä kuirɛ dɛykɛ.
Niɛ mɔ ci dɛykɛ ŋuan ɔ, ɛ jɛn ŋuan
yi̱knikiɛn tin ta̱thkɛ.
Kä mɔ ci mundiɛn gɔaa ɔ,
ɛ jɛn gɔɔy riäknikiɛn bä.
2
Kä /cikɛ ji̱ cuŋni,
kɛ kui̱ ɛmɔ bikɛ riɛkdiɛn jëk.
Kä bi Kuoth Nhial yi̱knikiɛn
da̱k piny amäni riäknikiɛn.
3
Kä niɛ täämɛ pa̱ny,
bikɛ wee i̱, “Canɛ thil kuäär,
kɛ ɣöö /ka̱nɛ Kuoth Nhial luɔ̱th,
a cäŋ ta̱nɛ kɛ kuäär bä,
ɛŋu mi bɛ la̱t kɛ kui̱dan?”
4
Guɔ̱tkɛ rɔ kɛ ruacni baaŋ
kä yackɛ rɔ kɛ ka̱a̱cni,
kɛ kui̱ ɛmɔ bi luk ben kä kɛ ce̱tkɛ
do̱ny dhiaacä rɛy kakä.
5
Kä nɛy diaal tin cieŋ
kä Tha-mɛ-ria dualkɛ kɛ kui̱
ruaath Beth-a-wɛn,
kɛ jɛ bi lo̱ckiɛn jiath.
Kä bi bööthkɛ tin jiäk
cu wiee kɛ kui̱dɛ,
kä bikɛ wiee kɛ kui̱ wutdä
min ci jiɛn kä jɛ.
6
Inɔ ɛn ruath puɔ̱nydɛ ba naŋ
kä A-thi-ri-ya ala tho̱lbo̱k
kua̱r in diit,
bɛ Ɛ-pa-rim cu jak kä po̱c,
kä bi I-thɛ-rɛl cu pöc
kɛ kuothdɛ.
7
Kä bi kuäär Tha-mɛ-ria cu thil
ce̱tnikɛ niɛr wi̱i̱ pi̱i̱ni,
8
ba gua̱th palä kä A-bɛn in la
duer I-thɛ-rɛl däk.
Kä bi kuiy yi̱knikiɛn kum.
Kä bikɛ pääm jiök i̱ pɛ̈nɛ wi̱i̱da,
kä yi̱kdɛ kɔ piny.
Lär Kuɔth kɛ luk I-thɛ-rɛl
9
Ji̱ I-thɛ-rɛl /ka̱n ɣöö lät kɛn ɣä
kä dueer ni päl,
nikɛ gua̱a̱th ëë dui̱rkɛ kɛ
kä Giba.
Kä niɛ wi̱ni kä Giba /ci ko̱r
kɛ ŋal jëk thi̱n?
10
Kä bä cu ben dup nɛɛni tɔ̱
tekɛ dueer tɔ̱,
kä bäkɛ cu duäc,
kä bi naath rɔ cu duɔl kɛ,
gua̱a̱th in duäckɛ kɛ
kɛ kui̱ ŋuan dueerkiɛn.
11
Ce̱t Ɛ-pa-rim kɛ nac mi
ca ŋi̱eec kɛ kui̱ la̱t kɔ̱a̱m
bɛɛl kä nhɔk ɛ jɛ.
Cä ŋuäkdɛ min gɔaa gaŋ,
ɛni ɣöö bä ŋuäk Ɛ-pa-rim gak
kɛ gääk,
kä bi Juda puur kɛ piny,
kä bi I-thɛ-rɛl piny
dhil to̱k.
12
Kä pi̱ethɛ rɔ cuŋ, kä ŋɛ̈rɛ dɛy
nhök mi thil pëk.
Tökɛ mundun kä puɔ̱rɛ jɛ,
kɛ ɣöö ɛ gua̱a̱th mi ba thiec
ni Kuoth Nhial,
ɛn ɣöö derɛ yɛ
ben puɔ̱th nhiaal.
13
Kɛ ɣöö cia pith ni dueer,
kä cia ŋɛr ni thil thuɔ̱ɔ̱kni,
kä cia cam ni dɛy ka̱a̱cni.
Kä cia ŋäth ni thurbiɛɛli,
kɛnɛ ŋuan wäthni köörun.
14
Kɛ kui̱ ɛmɔ bi rɔal köör tuɔɔk
kä nɛɛku,
kä bi ti̱eckun tin buɔ̱m buɔ̱ɔ̱m
duɔ̱ɔ̱p kɛn diaal,
bɛ ce̱tnikɛ däk ëë cu Cal-man
Beth-ar-bɛl däk kɛ jɛ ko̱o̱r,
a cuɛ män ŋuɔ̱k ni dhoon
kɛnɛ gaatkiɛn kɛɛl.
15
Kä ɛ jɛn mi bi tuɔɔk kä yɛ,
yɛn duɔ̱ɔ̱r I-thɛ-rɛl kɛ kui̱
ŋuan lätnikun ti jiäk.
Kä ɛ niɛ röm köör,
bi kuäär I-thɛ-rɛl duɔ̱p.
